**ΕΞΑΙΡΕΤΙΚΗ ΡΥΘΜΙΣΗ ΓΙΑ ΤΑ ΠΡΟΑΠΑΙΤΟΥΜΕΝΑ ΜΑΘΗΜΑΤΑ**

**ΠΟΥ ΔΕΝ ΕΞΕΤΑΣΘΗΚΑΝ ΛΟΓΩ ΚΑΤΑΛΗΨΗΣ ΤΟΝ ΦΕΒΡΟΥΑΡΙΟ**

Αγαπητές φοιτήτριες και αγαπητοί φοιτητές,

Η Συνέλευση της Σχολής, στη χθεσινή της συνεδρίαση με αριθ. 265/2-4-2024, αποφάσισε για τα προαπαιτούμενα μαθήματα που δεν εξετάσθηκαν, λόγω κατάληψης, κατά την εξεταστική περίοδο του Φεβρουαρίου, τα εξής:

Όσοι/ες φοιτητές/τριες είχαν δηλώσει να εξετασθούν κατά την εξεταστική περίοδο του Φεβρουαρίου στα προαπαιτούμενα μαθήματα:

(α) Γενικές Αρχές Αστικού Δικαίου (Υ5)

(β) Ενοχικό Δίκαιο - Γενικό Μέρος (Υ15)

(γ) Ποινικό Δίκαιο - Ποινολογία (Υ14)

και βρίσκονται τώρα στο τέταρτο (4ο) ή σε μεγαλύτερο έτος των σπουδών τους, θα έχουν, μόνοι αυτοί, τη δυνατότητα να εξετασθούν στα μαθήματα αυτά κατά την εμβόλιμη εξεταστική του Ιουνίου, σύμφωνα με το πρόγραμμα που θα ανακοινωθεί.

Εξαιρούνται οι φοιτητές/τριες που έδωσαν κάποιο από τα μαθήματα αυτά και δεν το πέρασαν κατά την έκτακτη εμβόλιμη εξεταστική, η οποία διενεργήθηκε την προηγούμενη εβδομάδα.

Όσοι/ες εκ των δικαιούχων της παρούσας ρύθμισης επιθυμείτε να συμμετάσχετε στην εμβόλιμη εξεταστική του Ιουνίου για να εξετασθείτε σε κάποιο από τα παραπάνω προαπαιτούμενα, δεν χρειάζεται να υποβάλλετε δήλωση για το σκοπό αυτό. Βάσει των βαθμολογίων των μαθημάτων αυτών του Φεβρουαρίου, τα οποία καταρτίστηκαν σύμφωνα με τις δηλώσεις σας του χειμερινού εξαμήνου, θα εκδοθούν νέα βαθμολόγια για καθένα από τα παραπάνω μαθήματα μόνον για όσους/ες βρίσκονται τώρα στο 4ο ή σε μεγαλύτερο έτος των σπουδών τους (δικαιούχους).

Η εξαιρετική αυτή ρύθμιση αποσκοπεί στο να δώσει τη δυνατότητα στους/ις φοιτητές/τριες που, λόγω κατάληψης, δεν εξετάσθηκαν στα παραπάνω προαπαιτούμενα τον Φεβρουάριο, να τα περάσουν τον Ιούνιο, προκειμένου να μπορέσουν στη συνέχεια να εξετασθούν στις οικείες Συνθέσεις κατά την εξεταστική περίοδο του Σεπτεμβρίου.

Οι δικαιούχοι της παραπάνω ρύθμισης θα μπορούν να συμμετάσχουν στην εμβόλιμη εξεταστική του Ιουνίου του άρθρου 11 παρ. 2 του Κανονισμού σπουδών της Σχολής, χωρίς να προσμετρώνται στα μαθήματα που θα έχουν το δικαίωμα να δηλώσουν για να δώσουν εκεί, τα παραπάνω τρία (3) προαπαιτούμενα μαθήματα. Με άλλα λόγια, η ρύθμιση αυτή δεν περιορίζει το δικαίωμα των δικαιούχων αυτής να συμμετάσχουν στην εμβόλιμη εξεταστική του άρθρου 11 παρ. 2 του Κανονισμού σπουδών που θα διεξαχθεί τον Ιούνιο.

Ο Κοσμήτορας της Σχολής

Καθηγητής Παναγιώτης Γκλαβίνης